
Parlamentul  României

Camera  Deputaţilor
Comisia pentru sănătate  şi familie
                Nr. 28/48/26 februarie 2009                                      

BIROULUI PERMANENT 

AL

CAMEREI DEPUTAŢILOR,

   Vă înaintăm raportul asupra propunerii legislative privind gratuităţi la asistenţa medicală, medicamente şi proteze (Pl-x 94/2009), respinsă de Senat în şedinţa din 4 februarie 2009 în calitate de primă Cameră sesizată  şi  trimisă comisiei  pentru examinare, în fond, cu adresa  nr.Pl-x 94 din 11 februarie 2009, Camera Deputaţilor fiind Cameră decizională.

La întocmirea raportului, comisia a avut în vedere avizul Consiliului Legislativ nr. 824/22.07.2008.

În raport de obiectul şi conţinutul său, propunerea legislativă  face parte din categoria legilor organice în conformitate cu prevederile articolului 73 din Constituţia României, republicată.

PREŞEDINTE,

RODICA NASSAR

Parlamentul  României

Camera  Deputaţilor
Comisia pentru sănătate  şi familie
                  Nr. 28/48/ 26 februarie 2009        
Raport

 asupra propunerii legislative privind gratuităţi la asistenţa medicală, medicamente şi proteze (Pl-x 94/2009)


 1. Cu adresa nr. Plx 94 din 11 februarie 2009 Comisia pentru sănătate şi familie a fost sesizată cu dezbaterea propunerii legislative privind gratuităţi la asistenţa medicală, medicamente şi proteze (Pl-x 94/2009), respinsă de Senat în şedinţa din 4 februarie 2009 în calitate de primă Cameră sesizată şi  trimisă comisiei  pentru examinare, în fond, cu adresa  nr.Pl-x 94 din 11 februarie 2009, Camera Deputaţilor fiind Cameră decizională.
La întocmirea raportului, comisia a avut în vedere avizul Consiliului Legislativ nr. 824/22.07.2008.

 2. În raport de obiectul şi conţinutul său, propunerea legislativă  face parte din categoria legilor organice în conformitate cu prevederile articolului 73 din Constituţia României, republicată. Prin iniţiativa legislativă menţionată, iniţiatorii propun ca începând cu data de 1 ianuarie 2009 cetăţenii români din ţară şi străinătate să beneficieze de gratuităţi la asistenţa medicală, medicamente şi proteze..

3. Comisia pentru sănătate şi familie a dezbătut propunerea legislativă menţionată în şedinţa din 25 februarie 2009. La şedinţa comisiei au participat 19 deputaţi din cei 19 membri ai comisiei. Raportul comisiei a fost adoptat cu unanimitate de voturi.


4. În urma dezbaterilor, Comisia pentru sănătate şi familie propune plenului Camerei Deputaţilor respingerea propunerii legislative privind gratuităţi la asistenţa medicală, medicamente şi proteze (Pl-x 94/2009), pentru următoarele argumente:


- prin adoptarea acestei propuneri legislative s-ar încălca principiul prevăzut de art. 257 din Legea nr. 95/2006 privind reforma în domeniul sănătăţii, principiu care prevede obligaţia plăţii unei contribuţii băneşti lunare de către persoana asigurată. Excepţiile de la acest principiu sunt de strictă interpretare şi se referă la categorii de persoane care îndeplinesc condiţii speciale sau care nu realizează venituri suficiente;

- propunerea legislativă nu respectă normele de tehnică legislativă, în sensul că modificările propuse nu se referă la  actele normative în vigoare ci au o formulare generală, ceea ce ar conduce la o mare dificultate pentru cei care aplică legea în a identifica actele normative vizate prin modificarea propusă. Aplicarea gratuităţilor la asistenţă medicală, medicamente şi proteze  de la 1 ianuarie 2009 aşa cum se regăseşte în propunerea legislativă ar duce şi la încălcarea principiului neretroactivităţii legii;

- propunerea legislativă nu indică sursa de finanţare pentru aducerea la îndeplinire a modificărilor propuse.

PREŞEDINTE,

RODICA NASSAR

